|  |
| --- |
| 2025-02- Nr. Į 2025-01-28 Nr. S-2025-441 |

Lietuvos Respublikos Seimo Peticijų komisijai

Kopija

Arūnui Sodoniui

**DĖL ARŪNO SODONIO PETICIJOS**

Lietuvos Respublikos Seimo Peticijų komisijos prašymu, susipažinę su pareiškėjo Arūno Sodonio (toliau – pareiškėjas) peticija, teikiame šią nuomonę.

Peticijoje pastebima, kad Lietuvos Respublikos administracinių bylų teisenos įstatyme, Lietuvos Respublikos baudžiamojo proceso kodekse (toliau – BPK), Lietuvos Respublikos civilinio proceso kodekse nustatyta, jog tais atvejais, kai paskutinė tam tikro termino pabaigos diena yra ne darbo diena, paskutine termino diena laikoma po jos einanti darbo diena, tačiau Lietuvos Respublikos administracinių nusižengimų kodekse (toliau – ANK) analogiškos nuostatos dėl paskutinės termino dienos nėra. Tokiems peticijos autoriaus pastebėjimams pritartina. Iš tiesų ANK nėra įtvirtinta nuostata, jeigu terminas pasibaigia ne darbo dieną, paskutine termino diena laikoma pirmoji po jos einanti darbo diena.

Pažymėtina, kad teisės šaltinu laikytini ne tik norminiai teisės aktai, bet ir teismų praktika. Išanalizavus teismų praktiką nepastebėti prieštaravimai, nenuoseklumas ar kiti probleminiai aspektai, kuriais remiantis galima būtų teigti, kad aplinkybė, jog ANK nėra įtvirtinta nuostata, nustatanti, kuri diena laikoma paskutine termino diena, kai terminas baigiasi nedarbo dieną, virstų „loterija, ar teismas skaičiuos termino pabaigą pagal analogiją“. Pastebėtina, kad teismų praktikoje nuosekliai remiamasi Lietuvos Aukščiausiojo Teismo 2020 m. birželio 4 d. nutartimi administracinio nusižengimo byloje Nr. 2AT-29-697/2020, kurioje pasisakyta, jog ANK terminų skaičiavimo taisyklės nenurodytos, todėl pagal teisės analogiją taikomos BPK 100 straipsnio nuostatos.

Be to, pažymėtina ir tai, kad, nors administracinių nusižengimų teisenos procesas artimas baudžiamajam procesui, tačiau jis operatyvesnis ir paprastesnis nei baudžiamasis procesas, todėl ne visos BPK nuostatos yra perkeltos į ANK. ANK teisenoje, be kita ko, *mutatis mutandis* taikomos atitinkamos BPK normos (pvz., ANK 572, 5741 ir t. t. straipsniai), o tai reiškia, kad šios normos taikomos su tam tikrais pakeitimais, atsižvelgus į teisinio reguliavimo sritį, situaciją ir pan. Lygiai taip pat administracinių nusižengimų teisenoje taikomos BPK normos pagal teisės analogiją (ne tik pareiškėjo minimas termino pabaigos momentas, bet ir kiti, su termino pradžia susiję aspektai).

Atsižvelgus į tai ir į Lietuvos Respublikos teismų įstatymo 23 straipsnio nuostatas, nustatančias, kad Lietuvos Aukščiausiasis Teismas ne tik formuoja vienodą bendrosios kompetencijos teismų praktiką aiškinant ir taikant įstatymus ir kitus teisės aktus ir į tai, kad Lietuvos Aukščiausiojo Teismo nutartyse esančius įstatymų ir kitų teisės aktų taikymo išaiškinimus atsižvelgia valstybės ir kitos institucijos, taip pat kiti asmenys, taikydami tuos pačius įstatymus ir kitus teisės aktus, manytina, kad nėra pagrindo vien dėl to keisti ANK ir jame įtvirtinti normą, nustatančią, jog tais atvejais, kai terminas pasibaigia ne darbo dieną, paskutine termino diena laikoma pirmoji po jos einanti darbo diena. Tai būtų galima padaryti atliekant sisteminį ANK nuostatų keitimą.

Teisingumo viceministras Andrius Dubinas

Sonata Gendvilaitė, +370 645 79296, el. p. sonata.gendvilaite@tm.lt